b'\n_START_ARTICLE_\nSaharon Shelah\n_START_SECTION_\nBiografie\n_START_PARAGRAPH_\nShelah s-a n\xc4\x83scut \xc3\xaen Ierusalim pe data de 3 iulie 1945, ca fiu al poetului \xc8\x99i activistului politic Yonatan Ratosh. A \xc3\xaencheiat studiile doctorale \xc3\xaen cadrul Universit\xc4\x83\xc8\x9bii Ebraice \xc3\xaen 1969 cu o tez\xc4\x83 despre teoriile stabile. Acesta este c\xc4\x83s\xc4\x83torit cu Yael \xc8\x99i are trei copii._NEWLINE_\xc3\x8en \xc8\x99coala primar\xc4\x83, Shelah \xc3\xae\xc8\x99i dorea s\xc4\x83 devin\xc4\x83 om de \xc8\x99tiin\xc8\x9b\xc4\x83, ini\xc8\x9bial fiind atras de fizic\xc4\x83 \xc8\x99i biologie, nu de matematic\xc4\x83. \xc3\x8ens\xc4\x83 odat\xc4\x83 cu studiul geometriei a descoperit frumuse\xc8\x9bea matematic\xc4\x83: \xe2\x80\x9eC\xc3\xa2nd am ajuns \xc3\xaen clasa a-IX-a am \xc3\xaenceput s\xc4\x83 studiez geometriei, ochii fiindu-mi deschi\xc8\x99i de c\xc4\x83tre aceast\xc4\x83 frumuse\xc8\x9be - un sistem de demonstra\xc8\x9bii \xc8\x99i teoreme fundamentat pe un num\xc4\x83r finit de axiome care m-a impresionat \xc8\x99i captivat\xe2\x80\x9d. La v\xc3\xa2rsta de 15 ani, acesta decide s\xc4\x83 devin\xc4\x83 matematician, o alegere concretizat\xc4\x83 \xc3\xaen urma lectur\xc4\x83rii lucr\xc4\x83rii lui Abraham Fraenkel, \xe2\x80\x9eO introducere \xc3\xaen matematic\xc4\x83\xe2\x80\x9d.\xc2\xa0Ob\xc8\x9bine licen\xc8\x9ba \xc3\xaen cadrul Universit\xc4\x83\xc8\x9bii Tel Aviv \xc3\xaen 1964, este \xc3\xaencorporat \xc8\x99i serve\xc8\x99te \xc3\xaen armata israelian\xc4\x83 \xc3\xaentre 1964 \xc8\x99i 1967, respectiv \xc3\xae\xc8\x99i \xc3\xaencheie studiile masterale \xc3\xaen cadrul Universit\xc4\x83\xc8\x9bii Ebraice sub coordonarea lui Haim Gaifman \xc3\xaen 1967._NEWLINE_Acesta va ocupa func\xc8\x9bia de asistent universitar la Institutul de Matematic\xc4\x83 al Universit\xc4\x83\xc8\x9bii Ebraice din Ierusalim \xc3\xaen perioada complet\xc4\x83rii lucr\xc4\x83rii sale de doctorat sub supervizarea informaticianului Michael Oser Rabin. Shelah va ocupa at\xc3\xa2t func\xc8\x9bia de lector universitar \xc3\xaen cadrul Universit\xc4\x83\xc8\x9bii Princeton \xc3\xaen perioada 1969-1970, c\xc3\xa2t \xc8\x99i cea de asistent universitar la Universitatea California \xc3\xaen Los Angeles \xc3\xaentre 1970-1971. Devine profesor la Universitatea Ebraic\xc4\x83 \xc3\xaen 1974, post pe care \xc3\xaenc\xc4\x83 \xc3\xael de\xc8\x9bine. A fost invitat s\xc4\x83-\xc8\x9bi prezinte descoperirile la urm\xc4\x83toarele universit\xc4\x83\xc8\x9bi: Universitatea Wisconsin (1977-1978), Universitatea California, Berkeley (1978 \xc8\x99i 1982), Universitatea Michigan (1984-1985), Universitatea Simon Fraser, Burnbay, British Columbia (1985) \xc8\x99i Universitatea Rutgers, New Jersey (1985).\n_START_SECTION_\nCariera academic\xc4\x83\n_START_PARAGRAPH_\nArhiva lui Shelah con\xc8\x9bine 1103 articole matematice inclusiv cele redactate \xc3\xaempreuna cu al\xc8\x9bi autori. Interesele sale principale rezid\xc4\x83 \xc3\xaen logica matematic\xc4\x83, cu prec\xc4\x83dere teoria modelelor \xc8\x99i teoria mul\xc8\x9bimilor axiomatizat\xc4\x83._NEWLINE_\xc3\x8en teoria modelelor a dezvoltat teoria clasific\xc4\x83rii prin intermediul c\xc4\x83reia a reu\xc8\x99it s\xc4\x83 ob\xc8\x9bin\xc4\x83 o solu\xc8\x9bie la problema lui Morley. \xc3\x8en teoria mul\xc8\x9bimilor a descoperit conceptul de \xe2\x80\x9eproper forcing\xe2\x80\x9d, un instrument important \xc3\xaen reiterarea argumentelor\xc2\xa0forcing. Prin teoria PCF a ar\xc4\x83tat c\xc4\x83, \xc3\xaen ciuda nedecidabilit\xc4\x83\xc8\x9bi celor mai fundamentale \xc3\xaentreb\xc4\x83ri din aritmetica cardinalilor \xe2\x80\x93 precum ipoteza continuumului \xe2\x80\x93 \xc3\xaenc\xc4\x83 exist\xc4\x83 teoreme ZFC extrem de nontriviale privitoare la puterea cardinalilor. Printre alte dezvolt\xc4\x83ri importante reg\xc4\x83sim construc\xc8\x9bia grupului Jonsson, un grup nenum\xc4\x83rabil pentru care fiecare subgrup propriu este num\xc4\x83rabil, demonstrarea independen\xc8\x9bei fa\xc8\x9b\xc4\x83 de axiomele ZFC a problemei lui Whitehead, redactarea primului majorant primitiv recursiv pentru numerele lui van der Waerden \xc8\x99i extinderea teoremei imposibilit\xc4\x83\xc8\x9bii lui Arrow._NEWLINE_Munca lui Shelah a avut un impact puternic asupra teoriei modelelor \xc8\x99i a teoriei mul\xc8\x9bimilor. Instrumentele dezvoltate de acesta pentru teoria clasific\xc4\x83rii au fost aplicate unui num\xc4\x83r larg de subiecte \xc8\x99i probleme din teoria modelelor \xc8\x99i au condus la un imens progres \xc3\xaen teoria stabilit\xc4\x83\xc8\x9bii. De asemenea, utilitatea acestora poate fi observat\xc4\x83 \xc8\x99i \xc3\xaen algebr\xc4\x83, respectiv \xc3\xaen geometria algebric\xc4\x83, \xc3\xaen special \xc3\xaen lucr\xc4\x83rile unor matematicieni precum Ehud Hrushovski sau James Ax. Mai mult, Shelah transcende cadrul logicii de ordinul \xc3\xaent\xc3\xa2i odat\xc4\x83 cu introducerea conceptului de \xe2\x80\x9eclasa elementar\xc4\x83 abstract\xc4\x83\xe2\x80\x9d \xc3\xaen 1987.'